b"\n_START_ARTICLE_\nMadurodam\n_START_PARAGRAPH_\nMadurodam er en miniatureby beliggende i bydelen Scheveningen i Haag, Nederlandene. (\xc3\xa5bnet 2. juli 1952). Den bliver \xc3\xa5rligt bes\xc3\xb8gt af ca. 100.000 turister._NEWLINE_Navnet refererer til George Maduro (1916-1945; en hollandsk modstandsmand, der d\xc3\xb8de i Dachau) samt endelsen -dam (nederlandsk: d\xc3\xa6mning), der ogs\xc3\xa5 kendes fra Amsterdam og Rotterdam._NEWLINE_Madurodam blev anlagt, dels som krigsminde, dels som velg\xc3\xb8rende organisation i 1952, og er opf\xc3\xb8rt i st\xc3\xb8rrelsesforholdet 1:25. Efter at den dav\xc3\xa6rende kronprinsesse Beatrix var blevet vist rundt i miniaturebyen efter f\xc3\xa6rdigg\xc3\xb8relsen, blev hun valgt som dens f\xc3\xb8rste borgmester. Da hun blev indsat som dronning i 1980 'fratr\xc3\xa5dte' hun som borgmester, og siden er Madurodams borgmester blevet valgt af et ungdomsr\xc3\xa5d best\xc3\xa5ende af 25 skoleelever fra omr\xc3\xa5det._NEWLINE_I miniaturebyen findes kendte nederlandske landskaber og bygninger, eksempelvis ostemarkedet i Alkmaar, Rijksmuseum i Amsterdam, Fredspaladset i Haag, kongeslottet p\xc3\xa5 Dampladsen, Domt\xc3\xa5rnet i Utrecht, kanalhusene i Amsterdam, deltaprojektet og en del af Zuiderzee. Bygningerne er opf\xc3\xb8rt som ekstakte miniaturer og er beliggende i en r\xc3\xa6kke haver. Madurodam blev udvidet i 1996, og har l\xc3\xb8bende f\xc3\xa5et tilf\xc3\xb8jet nye bygningsv\xc3\xa6rker, eksempelvis blev modellen af Amsterdam Schiphol Airport ombygget i 2003, s\xc3\xa5 den svarer til den virkelige lufthavn."